Broj: 711-I-652-P-107-17/18-02-16

Zagreb, 13. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Siniše Hajdaša Dončića, potpredsjednika Hrvatskog sabora, dužnosnika Ivana Hanžeka, gradonačelnika Grada Zaboka i dužnosnika Tomislava Končevskog, zastupnika u Hrvatskom saboru u razdoblju od 28. prosinca 2015. g. do 14. listopada 2016. g.,** na 9. sjednici, održanoj 04. svibnja 2018.g., donosi sljedeću

**ODLUKU**

**Postupak protiv dužnosnika Siniše Hajdaša Dončića, potpredsjednika Hrvatskog sabora, dužnosnika Ivana Hanžeka, gradonačelnika Grada Zaboka i dužnosnika Tomislava Končevskog, zastupnika u Hrvatskom saboru u razdoblju od 28. prosinca 2015. g. do 14. listopada 2016. g., neće se pokrenuti s obzirom da na temelju prikupljenih podataka i dokumentacije ne proizlazi da je došlo do moguće povrede odredbi ZSSI-a niti do moguće povrede načela postupanja imenovanih dužnosnika, dok druge navedene osobe u podnesenoj prijavi nisu dužnosnici niti obnašatelji dužnosti u smislu odredbi ZSSI-a.**

Obrazloženje

Povjerenstvo je 1. ožujka 2017. g. zaprimilo anonimnu prijavu mogućeg sukoba interesa podnesenu protiv dužnosnika Siniše Hajdaša Dončića, potpredsjednika Hrvatskog sabora, dužnosnika Ivana Hanžeka, gradonačelnika Grada Zaboka, dužnosnika Tomislava Končevskog, zastupnika u Hrvatskom saboru u razdoblju od 28. prosinca 2015. g. do 14. listopada 2016. g., i drugih fizičkih osoba koje se ne smatraju dužnosnicima niti obnašateljima dužnosti u smislu odredbi ZSSI-a, a koja je zaprimljena u knjizi ulazne pošte Povjerenstva pod brojem: 711-U-850-P-107/17-01-1, povodom kojih se vodi predmet broj: P-107/17.

U prijavi se navode imena većeg broja osoba koje se ne smatraju dužnosnicima niti obnašateljima dužnosti u smislu odredbi ZSSI-a, a isti su zaposleni ili obavljaju funkcije u različitim ustanovama ili trgovačkim društvima na području Grada Zaboka i Krapinsko-zagorske županije, odnosno članovi su gradskog vijeća, te se ukazuje na njihove međusobne prijateljske i rodbinske odnose, političku pripadnost, kao i na nenamjenska trošenja proračunskih sredstava jedinice lokalne (regionalne) samouprave u ustanovama, odnosno trgovačkim društvima u kojima su isti zaposleni, odnosno obavljaju određene funkcije.

Nadalje, u prijavi se navode imena dužnosnika Siniše Hajdaša Dončića, potpredsjednika Hrvatskog sabora, Ivana Hanžeka, gradonačelnika Grada Zaboka, te Tomislava Končevskog, zastupnika u Hrvatskom saboru u razdoblju od 28. prosinca 2015. g. do 14. listopada 2016. g.

U odnosu na dužnosnika Sinišu Hajdaša Doničića u prijavi se navodi kako je, uz Krešimira Končevskog, brata dužnosnika Tomislava Končevskog, osnivač Krapinsko-zagorskog aerodroma d.o.o., za čije se održavanje koriste proračunska sredstva Grada Zaboka i Krapinsko-zagorske županije.

U odnosu na dužnosnika Ivana Hanžeka, gradonačelnika Grada Zaboka, u prijavi se navode nenamjenska trošenja proračunskih sredstva u različite svrhe, ukazuje se na nesvrhovitost istih, osnivanje različitih trgovačkih društva u kojima udjele ima jedinca lokalne (regionalne) samouprave i svrhovitost njihova postojanja, te se ukazuje na radno mjesto člana obitelji, konkretno sina Ozrena Hanžeka, koji obavlja funkciju trenera u Košarkaškom klubu Zabok, te je zaposlen djelatnik trgovačkog društva C.I.A.K. d.o.o.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 2. ZSSI-a propisano je da su predsjednik i potpredsjednici Hrvatskog sabora dužnosnici u smislu odredbi navedenog zakona, stoga je Siniša Hajdaš Dončić povodom obnašanja dužnosti potpredsjednika Hrvatskog sabora obvezan postupati sukladno odredbama ZSSI-a.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog zakona, stoga je Ivan Hanžek povodom obnašanja dužnosti gradonačelnika Grada Zaboka obvezan postupati sukladno odredbama ZSSI-a.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a, stoga je Tomislav Končevski na temelju obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Povjerenstvo je u svrhu provjere osnovanosti i vjerodostojnosti navoda iz podnesene anonimne prijava i stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a dužnosnika Siniše Hajdaša Doničića, Ivana Hanžeka i Krešimira Končevskog izvršilo uvid u sudski registar Trgovačkog suda u Zagrebu, Registar udruga, kao i na službene internetske stranice Državnog izbornog povjerenstva ([www.izbori.hr](http://www.izbori.hr)) i Košarkaškog kluba „Zabok“.

Uvidom u podatke sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 080322886, OIB: 74828960258, upisano trgovačko društvo Krapinsko-zagorski aerodrom d.o.o., čiji su osnivači/članovi trgovačkog društva Krapinsko-zagorska županija i Grad Zabok. Uvidom u povijesni izvadak iz sudskog registra utvrđeno je kako je osnivački akt Društveni ugovor o osnivanju od 14. listopada 1999. g.

Uvidom u službene rezultate izbora za općinske načelnike, gradonačelnike, župane i njihove zamjenike, održane 17. svibnja 2009. g., a koji su objavljeni na službenoj internetskoj stranici Državnog izbornog povjerenstva, utvrđeno je kako je dužnosnik Siniša Hajdaš Dončić izabran za župana Krapinsko-zagorske županije u prvom krugu izbora, te je spomenutu dužnost obnašao u razdoblju od 2009. g. do 2013. g.

Uvidom u podatke sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 080540100, OIB: 17339560893, upisano trgovačko društvo PLAVINKA d.o.o., čiji je jedini osnivač Grad Zabok, dok funkciju direktora od 1995. g. obavlja Krešimir Končevski.

Slijedom iznesenog, iz podataka dostupnih na službenim internetskim stranicama Državnog izbornog povjerenstva i podataka navedenih u sudskom registru Trgovačkog suda u Zagrebu proizlazi kako je trgovačko društvo Krapinsko-zagorski aerodrom d.o.o. osnovano 1999, g., dok je dužnosnik Siniša Hajdaš Dončić izabran za župana Krapinsko-zagorske županije 2009. g. Dakle, imenovani dužnosnik nije mogao kao predstavnik jednog od osnivača sudjelovati u osnivanju spomenutog trgovačkog društva s obzirom da u vrijeme osnivanja nije obnašao javnu dužnost. Nadalje, Krešimir Končevski se ne smatra dužnosnikom niti obnašateljem dužnosti u smislu odredbi ZSSI-a niti je u vrijeme osnivanja trgovačkog društva Krapinsko-zagorski aerodrom d.o.o. obnašao javnu dužnost, pa tako nije mogao kao predstavnik osnivača sudjelovati u njegovom osnivanju. Nadalje, dužnosnik Tomislav Končevski u prijavi se navodi jedino u kontekstu da je brat Krešimira Končevskog, dok se druge okolnosti koje ukazuju na moguće potvrde odredbi ZSSI-a ne navode.

Uvidom u Registar udruga pri Ministarstvu uprave utvrđeno je da je pod registarskim brojem: 02000183, upisana udruga pod nazivom Košarkaški klub „Zabok“. Funkciju predsjednika udruge obavlja Ozren Hanžek u mandatu od 28. studenog 2016. g. do 28. studenog 2020. g.

Uvidom na službene internetske stranice Košarkaškog kluba „Zabok“ ([www.kkzabok.hr](http://www.kkzabok.hr)) utvrđeno je kao Ozren Hanžek obavlja samo funkciju predsjednika spomenutog košarkaškog kluba, ali ne i posao trenera istog.

Uvidom u podatke sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 080106758, OIB: 47428597158, upisano trgovačko društvo C.I.A.K. d.o.o., čiji je osnivač trgovačko DIREKT d.o.o., a osobe ovlaštene za zastupanje Ivan Leko i Stipo Marić, kao prokuristi, te Ivica Greguraš, koji obavlja funkciju direktora.

Slijedom navedenog Povjerenstvo je utvrdilo kako Ozren Hanžek ne obavlja posao trenera Košarkaškog kluba „Zabok“ niti rukovodeću funkciju u privatnom trgovačkom društvu C.I.A.K. d.o.o., a niti se isti prema odredbama ZSSI-a smatra dužnosnikom ili obnašateljem dužnosti u smislu ZSSI-a.

Nadalje, u odnosu na prijavu oko nenamjenskog trošenja proračunskih sredstava jedinice lokalne (regionalne) samouprave, Povjerenstvo ističe kako je člankom 6. stavkom 1. Zakona o Državnom uredu za reviziju (Narodne novine, broj 80/11.) propisano da reviziji podliježu državni prihodi i rashodi, financijski izvještaji i financijske transakcije jedinica državnog sektora, jedinica lokalne i područne (regionalne) samouprave, pravnih osoba koje se financiraju iz proračuna, pravnih osoba kojima je osnivač Republika Hrvatska ili jedinica lokalne i područne (regionalne) samouprave, društava i drugih pravnih osoba u kojima Republika Hrvatska, odnosno jedinice lokalne i područne (regionalne) samouprave imaju većinsko vlasništvo nad dionicama, odnosno udjelima te korištenje sredstava Europske unije i drugih međunarodnih organizacija ili institucija za financiranje javnih potreba, stoga je kontrolu utroška proračunskih sredstava u nadležnosti Državnog ureda za reviziju. Slijedom iznesenog, svrhovitost i opravdanost trošenja proračunskih sredstava jedinice lokalne (regionalne) samouprave u nadležnosti je Državnog ureda za reviziju.

Povjerenstvo ukazuje da je kroz svoju dosadašnju praksu zauzelo načelan stav da se članstvo dužnosnika i drugih fizičkih osoba u istoj političkoj stranci ili izbornoj koaliciji stranaka samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Kako iz sadržaja predmetne prijave, prikupljenih podataka i dokumentacije Povjerenstvo nije steklo vlastita saznanja koja bi upućivala na moguću povredu odredbi ZSSI-a ili povredu načela ZSSI-a dužnosnika, te nije nadležno odlučivati u odnosu na druge osobe koje se navode u prijavi i koje se ne smatraju dužnosnicima niti obnašateljima dužnosti u smislu odredbi ZSSI-a, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Siniša Hajdaš Dončić, elektronička dostava
2. Dužnosnik Ivan Hanžek, elektronička dostava
3. Dužnosnik Tomislav Končevski, elektronička dostava
4. Objava na internetskoj stranici Povjerenstva
5. Pismohrana